**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/522- 6 /2020.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2020. február 12-i rendkívüli ülésére**

**Tárgy:** Hévíz Város Önkormányzat 2020. évi költségvetése

**Az előterjesztő:** Papp Gábor polgármester

**Készítette:**  Szintén László közgazdasági osztályvezető

Kondákorné Farkas Erika költségvetési ügyintéző

**Megtárgyalta:** Ügyrendi és Jogi Bizottság,

Oktatási, Kulturális és Sport Bizottság,

Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**A 2020. évi költségvetés indoklása**

**Tisztelt Képviselő-testület!**

# Az államháztartásról szóló 2011. évi CXCV. törvény 24.§ (3) és (4) alapján a jegyző által előkészített költségvetési rendelet-tervezetet a polgármester február 15-éig - ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybalépését követő negyvenötödik napig nyújtja be a képviselő-testületnek. 2019. július 23-án a Magyar Közlöny 128. számában megjelent a Magyarország 2020. évi központi költségvetéséről szóló 2019. évi LXXI. törvény, így a költségvetés meghatározó sarokszámai ismertek, azok beterjeszthetőek. A költségvetési rendelet megalkotásához az állami támogatások Magyar Államkincstár által történő pontos kimutatását is megkaptuk, amely után pontosan forintosítva lehet a költségvetést elfogadni.

# A költségvetés előterjesztésekor a képviselő-testület részére tájékoztatásul a következő mérlegeket és kimutatásokat kell - szöveges indokolással együtt - bemutatni:

*a)* a helyi önkormányzat költségvetési mérlegét közgazdasági tagolásban, előirányzat felhasználási tervét,

*b)* a többéves kihatással járó döntések számszerűsítését évenkénti bontásban és összesítve,

*c)* a közvetett támogatásokat - így különösen adóelengedéseket, adókedvezményeket - tartalmazó kimutatást, és

*d)* a költségvetési évet követő három év tervezett bevételi előirányzatainak és kiadási előirányzatainak keretszámait főbb csoportokban, és a tervszámoktól történő esetleges eltérés indokait.

Az államháztartásról szóló 2011. évi CXCV. törvény 23. § (2) bekezdése szerint a költségvetési rendeletben be kell mutatni a költségvetési bevételi és kiadási előirányzatokat kötelező feladatok, önként vállat feladatatok, valamint állami (államigazgatási) feladatok szerinti bontásban.

A Magyarország helyi önkormányzatairól szóló 2011. évi CLXXXIX. törvény 10. § (3) bekezdése szerint az önkormányzat - a törvényben meghatározott esetekben - az állammal kötött külön megállapodás alapján elláthat állami feladatokat. Önkormányzatunk ilyen megállapodással nem rendelkezik, így ebben az értelemben állami feladatot nem lát el. Törvényi kötelezettségünknek kívánunk eleget tenni azzal, hogy a bevételeknél és kiadásoknál az előirányzatok bontva vannak a kötelező és nem kötelező feladatellátásra. A törvény a kötelező feladatellátás mértékét arányait egyes területeken nem szabályozza, arról a képviselőtestület dönthet.

A kötelező és önként vállalt feladatok ellátását a kapcsolódó állami támogatások és átengedett bevételek nem fedezik. A feladatok ellátását az önkormányzat saját bevételeiből, elsősorban közhatalmi, valamint működési bevételeiből, az egyéb államháztartáson belüli támogatási bevételekből és az államháztartáson kívülről történő pénzeszköz átvételekből származó összegekkel biztosítja.

Mint az elmúlt időszak nagy kihívás volt, az idegenforgalmi adó állami kiegészítésének jelentős csökkenése. E miatt már a 4. évben, évente 260 millió Ft-os bevételcsökkenést, továbbá az adóerőképességünk miatt 126,2 millió Ft-os elvonást kell minden évben kigazdálkodni (összesen 386,2 millió Ft). Az elmúlt három évben sikerült saját működési bevétel növekedéssel, és kiadás csökkentéssel ellensúlyozni a hatalmas bevétel kiesést, így a működési költségvetés nullszaldós mérleggel volt tervezhető. 2019. évtől azonban a jelentős összegű (több milliárdos) beruházások önerejét az előző évek tartalékából, és ingatlan értékesítésből lehet csak fedezni. Ezt támasztja alá a működési költségvetési maradvány 631,9 milliós nagysága is, amely az elmúlt években jellemzően nagyságrendileg nem változott, azonban 2020. évben a költségvetés főösszege már rekordot jelentő 6,2 milliárd Ft, ebből 2,9 milliárd a beruházás. Az Európai Unió által finanszírozott beruházások 2016 és 2017. évben kerültek benyújtásra, és ez alapján ítélték meg a támogatást. Az építőiparban az elmúlt négy évben bekövetkezett több mint 40%-os árnövekedést csak részben lehetett ellensúlyozni a műszaki tartalom módosításával. A 2020. évi költségvetésben szereplő 2,9 milliárd Ft beruházáshoz szükséges volt tervezni az elmúlt évek maradványát.

Az elmúlt években újabb kihívással találta magát szembe az önkormányzat, a bérminimum emelése, illetve a munkaerőhiány okozta bérszínvonal emelkedéssel. Az önkormányzat és intézményei összlétszáma 234,5 fő főfoglalkozású és 2 fő részfoglalkozású. (5. számú melléklet részletesen tartalmazza) A kvalifikált dolgozók megőrzése érdekében az önkormányzat jelentős forrásokat fordít évről évre saját bevételeiből bérfejlesztésre. 2017. évben az önkormányzat megkezdte az intézményi reformot, cél volt, hogy hatékonyabb –kevesebb munkaerőt igénylő működéssel- tudjuk finanszírozni a bérszínvonal emelését. Számszerűsítve: még 2017-ben 5 éves távlatban kitűztük a teljes intézményrendszer létszámának 200 fő alá csökkentését, a természetes fogyásra építve. (látva a nyugdíjba vonulás magas számait)

Ezt alátámasztva a költségvetési rendeletben bekerült, hogy kilépő munkatárs helyét csak polgármesteri engedéllyel lehet pótolni, amennyiben ez indokolt. Minden intézményvezető felmérte a lehetőségeit, de jelentősebb feladat átszervezés és ebből fakadó létszámcsökkenés csak a **Hévízi Polgármesteri Hivatalnál** történt, 48 főről (2014. évi beszámoló alapján) 40 főre változott a hivatal státuszainak száma. 2020 évben már csak Képviselő-testületi döntés alapján lehet üres álláshelyet betölteni.

A többi intézménynél, a vezetői iránymutatások ellenére nem változott a létszám és az alábbi tapasztalatokat lehet levonni, az elmúlt időszak alapján:

**Brunszvik Teréz Napközi Otthonos Óvoda: létszáma 24 fő.**

Az óvoda a létszámait törvény szabályozza, 2014. évben 7 csoporttal működött 28 fő dolgozó látta el feladatát. A gyereklétszám csökkenése miatt egy csoport megszűntetésre került, nyugdíjazással 4 álláshely pedig megszűntetésre. 2020. évben erre ismét lehetőség lesz. Az óvodának több mozgástere nincs a humánerőforrás gazdálkodás területén. Amennyiben a gyermeklétszám hosszútávon indokolja két csoport megszűnésével – a maradó 4 csoporthoz indokolt létszám: **18 fő**

**Gróf I Festetics György Művelődési Központ, Városi Könyvtár és Muzeális Gyűjtemény: létszáma 23,75 fő** (23 fő főfoglalkozású és 2 fő részfoglalkozású).

Az intézmény a 2014. évi beszámoló adatai alapján még 19 fővel működött. Létszámgazdálkodás tekintetében racionalizálási terület lehet az intézmény telephelyeinek meglévő széttagoltsága (Rózsakert, Mozi, Deák tér, Egregyi múzeum), illetve a karbantartás- takarítás- feladatok nem önálló – GAMESZ-szel történő ellátása. Jelenleg sem betöltött az intézmény minden álláshelye, ezért belső intézményi modernizációt követően a hosszú távon fenntartható létszám **15 fő.**

**Teréz Anya Szociális Integrált Intézmény: létszáma 66 fő.**

A 2014. évi beszámoló alapján 67 fővel látta el feladatát, a csökkenés oka az ezt követő családsegítés és gyermekjóléti átszervezések. Az intézmény kötelező feladatainak törvény által előírt létszámai csökkenteni nem lehet, azokat az ellátottak létszáma határozza meg. Az intézmény létszámának közel felét, 30,5 főt tesz ki az idősek bennlakásos otthona. Létszámot nagyságrendileg csak itt lehetne csökkenteni, amennyiben egy telephelyre lehetne csökkenteni a működést. A férőhely bővítéssel együtt úgy csökkenthető 10 fővel a létszám, hogy nyereségessé válna a nem kötelező feladat ellátása.

Jelentős kiadásába kerül az önkormányzatnak az orvosi ügyelet fenntartása. **Itt az OEP bevétel mindössze 10,3 millió Ft, míg a kiadás 72,5 millió Ft. 2019. évben tehát az intézmény 114 millió Ft saját erős többlet támogatást igényelt az önkormányzattól, ennek közel kétharmada az orvosi ügyeletre fordítódott!** A fennmaradó egyharmad rész támogatáson osztozott a többi feladat, úgy mint bölcsőde, háziorvosi alapellátás, fogorvosi alapellátás, családsegítés és gyermekjólét, házi segítségnyújtás, jelzőrendszeres házi segítségnyújtás, idősek bennlakásos ellátása, idősek nappali klubja.Az egészségügyben nyilván értelmezhetetlen az **éves esetszámok** és az önkormányzat hozzájárulásának hányadosa, azonban más- esetleg országos megoldást kell keresni a problémára, hiszen sok önkormányzatnál orvoshiány miatt már nem megoldható az ügyeleti ellátás.

A fentiek alapján a szociális intézmény elvárt munkavállalói létszáma: **56 fő.**

**Gazdasági Műszaki Ellátó Szervezet: létszáma 75,5 fő**

A 2014. évi beszámoló alapján az iskolák nélküli és hivatali takarítókkal korrigált létszáma 73 fő volt. Az intézmény emelet rendszeresen alkalmazott közfoglalkoztatottakat a korábbi években. A bérversenynek leginkább a műszaki ellátó terület van kitéve, ezen belül a hiányszakmák, úgy mint szakács, takarító, építőipari szakmák, de a többi, szakképesítést nem igénylő területeken is egyre nehezebb és költségigényesebb a foglalkoztatás. A többi intézményhez képest közel dupla, 10%-os bértömeg növelést kapott az intézmény, amelyet differenciálva használhat fel az intézményvezető, munkáltatói döntésen alapuló béremelésre.

Az intézmény az egész város területére kiterjedő komplex és nagy volumenű munkát végez. A modernizáció elengedhetetlen, ehhez azonban szükséges a kötelező és nem kötelező feladatainak számbavétele, és ezt követően azok felülvizsgálata. A fizikai munkaerő pótlását gépesítéssel lehet és kell megoldani, ezt évről évre fejlesztési forrással kívánja biztosítani a fenntartó. Előző évben az utcaseprő gép került beszerzésre, idén egy multifunkciós darus rakodó épült be a költségvetésbe. (össszértékük 49 millió Ft) A feladat nagy kihívást rejt, és csak közös összefogással sikerülhet, de meglátásunk szerint szükségszerű, hiszen a most megadott 10%-os béremelés csak tűzoltás, a minőségi munkát végző szakemberek megtartásához hosszú távon ennél több kell.

Az elvárt létszám a fentiek tükrében nem meghatározható, pénzügyileg mindenképpen 20%-os csökkenésre van szükség 5 éven belül.

Ezért a költségvetési rendeletben is rögzítésre kerül, hogy a **Képviselő-testület a költségvetési szerveknél az üres és megüresedő álláshelyeket zárolja. A zárolt álláshely betöltéséhez a költségvetési szerv vezetőjének írásos indoklása alapján külön előterjesztésben Képviselőtestületi határozattal tölthető be. Cél az, hogy az évek óta betöltetlen álláshelyek megszűnjenek, illetve a fontos álláshelyek személyi pótlása elsősorban feladat átszervezéssel és belső áthelyezéssel legyen biztosítva.**

**Bevételek**

2020. évi bevételi előirányzatok összege 6.221.235 ezer Ft.

***Költségvetési bevételek*** tervezett összege 4.928.978 ezer Ft, mely a működési és a felhalmozási bevételek tervezett együttes összege.

A **működési pénzforgalmi bevételek** tervezett összege 2.700.041 ezer Ft.

Az Önkormányzat bevételeként jelenik meg a ***működési támogatások*** tervezett összege, mely 884.325 ezer Ft. (2019. évi eredeti költségvetés 882.564 ezer Ft állami támogatással számolhatott, míg a 2018-es eredeti költségvetés 816.493 ezer Ft-tal.)

Az állami támogatásként tervezhető összeget a Magyarország 2020. évi központi költségvetéséről szóló 2019. évi LXXI. törvény határozza meg. A törvény, 2. számú mellékletében tartalmazza a *helyi önkormányzatok általános működésének és ágazati feladatainak támogatására* megállapított támogatási fajtákat és mértékeket.

Jelen költségvetési rendelet-tervezetünk készítése idején már rendelkezésre áll a 2020. évi állami támogatás összegének megállapításához szükséges igény- illetve mutatószám felmérés, valamint a támogatás forintosítása.

Az önkormányzatunk működésének és ágazati feladatainak elvégzéséhez megállapított állami támogatás **2020. évi eredeti előirányzatként** kimutatható összege - a Magyar Államkincstárhoz az ebr42 rendszerébe leadott előzetesen adatok alapján - 884.324.655 Ft. Az idei költségvetési támogatás eredeti előirányzata az előző évtől eltérően lett megállapítva. Az önkormányzati hivatal működésének *támogatása*, valamint a *Család- és gyermekjóléti szolgálat támogatása* esetében a 2020. évi eredeti előirányzatot a 2019. évi támogatás összegében állapították meg és nem a 2020. évi fajlagos támogatási összegek szerint. Mindkét esetben februárban kerül sor a támogatás, 2020. évi költségvetési törvény szerinti fajlagos összegek alapján számított összegének korrigálására.

Az eredeti támogatási előirányzaton belül a következőképpen alakulnak az egyes támogatások:

Települési önkormányzatok működésének támogatására tervezett összeg 596.733 ezer Ft.

Az önkormányzati hivatal 2020. évi támogatásának fajlagos összege az előző évhez képest növekedett, 2020. évre vonatkozóan 5.450.000 Ft/számított létszám. 2020. évre számított támogatás 100.280 ezer Ft, melyet csökkent a beszámítás összege. A Magyar Államkincstár tájékoztatása szerint a hivatalok törzskönyvezését követően 2020. február hónapban kerül sor a 2019. LXXI törvény 2. mellékletében szereplő feltételek és fajlagos összegek mellett az „*önkormányzati hivatal működésének támogatása*” jogcím és a beszámítás figyelembevételével az önkormányzatot tárgy évben megillető támogatási összeg megállapítására. Az így megállapított támogatásra lesz jogosult az önkormányzat tárgy évben és az időarányos támogatás korrigált összegét a márciusi nettó finanszírozásban folyósítja az állam. 2020. évi költségvetésünkben azonban eredeti előirányzatként a 2019. évi összeg 84.363 ezer Ft tervezhető.

A települési önkormányzatok működését támogató állami támogatások része még a *zöldfelület-gazdálkodással kapcsolatos feladatok, a közvilágítás, a közutak és a köztemető fenntartásának, a lakott külterülettel kapcsolatos feladatok* támogatása, valamint az *egyéb önkormányzati feladatok* támogatása. Utóbbi támogatások fajlagos összege nem változott 2019. évhez képest, kivéve a zöldfelület-gazdálkodással kapcsolatos feladatok támogatásának egységnyi összegét. Utóbbi a 2019. évi 22.300 Ft/ha összegről 2020. évre 25.200 Ft/ha fajlagos összegre nőtt. Az előző évekhez hasonlóan a településüzemeltetés, az egyéb önkormányzati feladatok támogatása és a lakott külterülettel kapcsolatos feladatok kiszámított támogatásának teljes összegét 0 forintra csökkenti a beszámítás.

Az *üdülőhelyi feladatok támogatásának* fajlagos összege változatlanul 1 Ft/beszedett idegenforgalmi adó forint. A támogatás összege a vendégéjszaka szám növekedése miatt tovább emelkedet. 2020. évben, a 2018. évben beszedett idegenforgalmi adóbevétel után kapják a települési önkormányzatok az üdülőhelyi feladatok támogatását. A támogatás elvi összege 610.672 ezer Ft (ez 2019. évben ez 600.596 ezer Ft volt.) A települési önkormányzatok működésének támogatását több ponton csökkenti a már említett beszámítás, melyet az 1 főre jutó - iparűzési adóalapból számított - adóerő-képesség határoz meg.

2020. évi költségvetés azonban a 2. melléklet I.1.g) pontjában lehetőséget adott a helyi önkormányzatokért és az államháztartásért felelős miniszternek, hogy a 2018. évi országosan összesített beszámolók adata alapján kiszámított 2018. évi adóerő-képesség ismeretében, a fentiekben kiszámított elvonás összegét módosíthassák. A módosítás szerinti kategóriákat és támogatáscsökkentési és kiegészítési mértékeket úgy módosították, hogy egyetlen kategóriát sem érinthetett kedvezőtlenül. Hévízi Önkormányzat esetében az érvényesített beszámítás szerinti elvonás 146.532 ezer Ft. (az eredeti beszámítás szerint az elvonás 146.802 ezer Ft lett volna). Beszámítás levonása után az önkormányzat részére megállapított 2020. évi üdülőhelyi támogatás összege 512.369 ezer Ft. (2019. évben ez 520.165 ezer Ft volt.) A támogatáscsökkenés előző évhez képest 1,5 %.

Magyarország 2020. évi központi költségvetéséről szóló 2019. évi LXXI. törvény 2. számú melléklete I. 1. f) pontjában foglalkozik - a fentiekben már említett - beszámítás és kiegészítés számításához szükséges szabályok leírásával. Az elvonás, illetve kiegészítés számítása a 2018. évi tény iparűzési adó alapján meghatározott adóerő-képesség szerint történik. Önkormányzatunk az 1 fő-re jutó iparűzési adóerő-képessége 75.823 Ft/fő. Az üdülőhelyi támogatásnál már említett korrekciós támogatás miatti beszámítás csökkentés 270 ezer Ft. Így az önkormányzatunkkal szemben érvényesített beszámítás mértékváltozása az előző évhez képest 116%-os. (2019. évben ez az elvonás 126.243 ezer Ft volt.)

Települési önkormányzatok egyes köznevelési feladatainak *támogatása* 83.210 ezer Ft. Előző évben a támogatás összege 85.256 ezer Ft volt. A támogatás csökkenés csekély mértékű, 3%-os.

Ez a támogatási csoport az óvodai gyermeklétszám alapján elismert *pedagóguslétszám szerinti bér- és járuléktámogatását, a pedagógusok munkáját segítők bér- és járuléktámogatását, az óvoda működtetésére vonatkozó támogatást*, valamint a minősített pedagógusok kiegészítő támogatásait tartalmazza. A fajlagos támogatási összegek a „pedagógusok nevelő munkáját közvetlenül segítők bérének és közterhének” támogatása kivételével nem változtak 2019. évhez képest. Utóbbi fajlagos összege a 2019. évi 2.205.000 Ft/létszám/év összegről, 2020. évre 2.400.000 Ft/ létszám/év fajlagos összegre módosult.

A támogatásként kapható összeget befolyásolta a gyermeklétszámok előző évhez viszonyított csökkenése, illetve a minősített pedagógus létszám módosulása, melyet befolyásol a pedagógusok nyugdíjba vonulása. Évközben jelentős változás várható a minősített pedagógus létszám alapján járó támogatási összegekben, mivel 4 fő - ezen belül 2 fő alapfokú és 2 fő mesterpedagógus - minősítést szerezett 2020. január 1-ei átsorolással. Ezek felmérése májusban történik.

Települési önkormányzatok szociális gyermekjóléti és gyermekétkeztetési feladatainak támogatása nőtt. 2019. évi 187.036 ezer Ft-ról, 198.452 ezer Ft-ra emelkedett a kiszámított támogatás. Az e csoportba tartozó támogatási jogcímek fajlagos összegei kevés kivétellel változatlanok. A *Család- és gyermekjóléti szolgálat támogatása* 2 település - Hévíz és Cserszegtomaj - esetében 6.800 ezer Ft. A 2020. évi eredeti előirányzat szerinti támogatás a 2019. évi támogatás összegével azonos. 2020. évi költségvetési törvény szerint a fajlagos támogatás összege 3.780.000 Ft/település. A két település esetében tárgy évre 7.560 ezer Ft támogatás járna. Mint azt korábban leírtuk a márciusi nettó finanszírozástól kezdődően folyósítja az állam a ténylegesen járó összeget. Az eredeti költségvetésbe csak a 6.800 ezer Ft tervezhető.

*Szociális étkeztetés* fajlagos támogatási összege módosul az előző évi 55.360 Ft/fő fajlagos összegről tárgyévben 65.360 Ft/fő fajlagos összegre. 74 fő ellátott után a támogatás 4.837 ezer Ft.

Szociális területet érintő támogatások közé tartozik a *házi segítségnyújtás támogatása*, ezen belül a szociális segítés és a személyi gondozás támogatása. Utóbbi támogatás módja változott. Tavaly e feladat ellátásához alap és kiegészítő támogatás kapott az önkormányzat. Az így két jogcímen kapott támogatás fajlagos összege megegyezik a 2020. évi egy tényezős támogatással, mely 330.000 Ft/fő. A szociális segítés esetében 1 fő után, személyi gondozás esetében 41 fő ellátott után igényeltük a támogatást. A támogatások együttes összege 13.555 ezer Ft. 2020 évre az ellátottak számában jelentős csökkenés tapasztalható a 2019. eredeti felméréshez képest. 2019. évre 2 fő szociális segítés keretében ellátott és 52 fő személyi gondozott esetében igényeltük a támogatást. Már 2019. évben csökkentésre kerültek az ellátotti adatok az októberi módosítások során.

*Időskorúak nappali ellátása* esetében a támogatás 25 fő után, 4.750 ezer Ft. A támogatás mértéke a 2019. évi 109.000 Ft/fő fajlagos összegről, 190.000 Ft/fő fajlagos összegre változott.

Előző évhez hasonló a *bölcsődei feladatellátás* finanszírozása. A támogatás - hasonlóan az óvodához - két részre válik, a bölcsődei dolgozók bértámogatására és a bölcsődei üzemeltetési támogatásra.

A bölcsődében foglalkoztatott felsőfokú kisgyermeknevelők béréhez adott támogatás fajlagos összege 4.419.000 Ft/számított létszám/év. Előző évhez képest nem változott.

A bölcsődei dajkák, középfokú végzettségű kisgyermek nevelők bértámogatásának fajlagos összege 2.993.000 Ft/számított létszám/év. Előző évhez képest nem módosult.

Az ellátott kisgyermekek létszáma alapján számolt, a támogatás szabályai szerint elismert kisgyermek gondozói létszám 3,5 fő. A támogatás szempontjából arányosítással figyelembe vehető felsőfokú végzettségű kisgyermek nevelők létszáma 0,9 fő; a középfokú végzettségű kisgyermek nevelők létszáma 2,6 fő. A bértámogatás együttes összege 11.759 ezer Ft.

2020. évben önkormányzatunk jogosult a bölcsődei üzemeltetési támogatásra. A támogatás összege 6.677 ezer Ft.

A szakosított ellátások közül, önkormányzatunk az *időskorúak tartós bentlakásos ellátását* működteti, melyhez a támogatás szintén két részre válik, a finanszírozás szempontjából elismert szakmai dolgozói létszám bértámogatására és az intézményüzemeltetési támogatásra.

A bértámogatás módja változott, a múlt évi alaptámogatás és a kiegészítő támogatás rendszere megszűnt és egy összegűvé vált. Az ellátotti létszám alapján számított 15 fő elismert szakmai dolgozói létszám után a támogatás 57.870 ezer Ft. A finanszírozás szempontjából elismert szakmai dolgozók bértámogatása fajlagos összege előző évhez képest jelentősen megnövekedett 2.606.040 + 241.900= 2.847.900 Ft/fő fajlagos összegről, 3.858.040 Ft/fő összegre. Az ellátotti létszám alapján megállapított 15 fő elismert szakmai dolgozó esetében a támogatás növekedés 18.780 ezer Ft.

Az intézményüzemeltetési támogatásösszegéről az önkormányzatok adatszolgáltatása alapján az államháztartásért felelős miniszter döntött és meghatározta az önkormányzatunknak járó összeget, mely 41.938 ezer Ft.

*Az intézményi gyermekétkeztetés támogatása* - hasonló felépítésű, mint a szociális szakosított ellátás – gyermekétkeztetésben ellátottak létszáma alapján számított dolgozói bértámogatásból és intézményi gyermekétkeztetési üzemeltetési támogatásból tevődik össze. Az 571 fő intézmények keretében étkeztetett gyermeklétszám szerint 14,48 fő konyhai dolgozó bértámogatására megállapított összeg 31.856 ezer Ft. A támogatás mértéke a múlt évi 1.900.000 Ft/számított létszám fajlagos összegről, 2.200.000 Ft/számított létszám összegre módosult.

Az intézményüzemeltetési támogatás önkormányzatunkat megillető összegéről - az önkormányzatok adatszolgáltatása és adó-erőképessége alapján - az államháztartásért felelős miniszter döntött. Az intézményüzemeltetési támogatás 2020. évre megállapított összege 18.355 ezer Ft. (A 2019. évi eredeti támogatási összeg 22.570 ezer Ft volt).

A gyermekétkeztetés finanszírozásához tartozik a *szociálisan rászorult gyermekek szünidei étkeztetésének támogatása* is. Önkormányzatunk egy lakosra jutó adóerő-képessége alapján a támogatás fajlagos összege évek óta 285 Ft/étkezési adag. A 192 adag alapján járó támogatás 55 ezer Ft.

Települési önkormányzatok kulturális feladatainak támogatása esetében a nyilvános könyvtári és közművelődési feladatok támogatása továbbra is lakosságszám arányosan jár. 2020. évi támogatás összege 5.930 ezer Ft. A támogatás fajlagos összege csekély mértékben változott, a tavalyi 1.210 Ft/fő fajlagos összegről, 1.251 Ft/fő fajlagos összegre módosult.

A könyvtári érdekeltségnövelő támogatás összege - melyet az előző évi könyvtári állománygyarapításra fordított összeg szerint állapítanak meg - 2020. évre még nem ismert, így eredeti előirányzatként nem tervezhető.

Magyarország 2020. évi központi költségvetéséről szóló 2019. évi LXXI. törvény, 2. számú melléklete V. fejezetében foglalkozik a szolidaritási hozzájárulással. Az elvégzett számítások alapján a hévízi önkormányzat nem kötelezett szolidaritási hozzájárulás fizetésére.

***Egyéb működési célú támogatások bevételei Államháztartáson belülről*** *(1/5 melléklet):* 2019. évi tervezett összege 61.867 ezer Ft.

Önkormányzatnál Áht-belülről átvett támogatásként terveztük például a 2019. decemberi és a 2020. január-november közötti időszak *bérkompenzáció*jának összegét, összesen 1.448 ezer Ft összegben.

Önkormányzatunk feladat-ellátási szerződés keretében biztosítja *az orvosi ügyeleti ellátást* Hévíz és további 4 település számára*.* Ezek a települések: Alsópáhok, Felsőpáhok, Nemesbük és Zalaköveskút. Az önkormányzatoktól átvett támogatás tervezett összege 4.630 ezer Ft.

Két pályázat esetében terveztünk működési célú pénzeszköz átvételt, melynek együttes összege 32.901 ezer Ft. Ez a két pályázat a Nagyparkoló zöldterületének és közlekedési területének megújítása (Zöldváros) TOP-2.1.2-15-ZA1-2016-00004 számú és Hévíz Város fenntartható közlekedése TOP-3.1.1-15-ZA1-2016-00007 számú pályázat. Mindkét pályázat esetében vissza kellett fizetni a folyósított támogatási előleget. Így a betervezett összegek utófinanszírozás keretében várhatók a projektek működési kiadásai fedezésére.

A jelzőrendszeres házi segítségnyújtás esetében még nem történt meg a 2020. évre vonatkozó támogatási szerződés aláírása, ezért a támogatás a 2.468 ezer Ft összegben a 2019. évi összeggel lett tervezve.

*Teréz Anya Szociális Integrált Intézménynél* az Áht-n belülről átvett támogatás tervezhető összege 20.420 ezer Ft. Az előirányzat tartalmazza a Társadalom Biztosítási Alaptól orvosi ügyeletre, védőnői ellátásra és iskola-egészségügyi ellátásra várható támogatás összegét.

**Közhatalmi bevétel** (1/4 melléklet) tervezett összege az Önkormányzat költségvetésében jelenik meg, mely 1.304.500 ezer Ft. 2020. évre az idegenforgalmi adó mértéke 530 Ft/fő/vendégéjszaka fajlagos összegre növekszik a korábbi 515 Ft/fő/vendégéjszaka összegről.

Nem változott a központi adó átengedés aránya. Gépjárműadó esetében az önkormányzatok továbbra is a beszedett adó 40%-át kapják meg.

**Kiadások**

2020. évre tervezett kiadási előirányzatok összege – azonosan a bevételi előirányzattal – 6.221.235 ezer Ft.

***Költségvetési kiadások*** előirányzott összege 6.030.467 ezer Ft.

***Működési pénzforgalmi kiadások*** tervezett összege 3.042.555 ezer Ft.

Az Önkormányzat esetében a működési kiadások, feladatokra lebontott előirányzatait a 2/2 melléklet mutatja be. Intézmények esetében az intézményi pénzügyi mérlegekből látható a tervezett kiadási előirányzat.

**Személyi juttatások** tervezett előirányzata 1.041.056 ezer Ft, ez 2019. évben 936.854 ezer Ft, 2017. évben 827.105 ezer Ft volt. Az előirányzat kialakításánál figyelembe vettük a minimálbér és a garantált bérminimum 2020. évre vonatkozó előírásait.

Az ismételten több, mint 8%-os garantált bérminimum emelés miatti kiadásnövekményt, most és a jövőben felmerülő személyi jellegű kiadás-növekményeket az állam csak kis részben, főleg szociális területen kompenzálja. Az önkormányzat saját erőből finanszírozott részét csak szigorú létszámgazdálkodással, kimenő rendszerű (fluktuáció, nyugdíjazás) létszámcsökkentéssel lehet ellensúlyozni. A Polgármesteri Hivatal példája alapján kell forrásokat megteremteni bérfejlesztésre. (4 év alatt 49 főről 39-re csökkent a Hivatal létszáma, így lett fedezete a 2018. és 2020. évi bérfejlesztésnek). Az költségvetési rendelet 16.§(6) bekezdése kitér a humánerőforrás-gazdálkodásra is.

A személyi kiadások között tervezésre kerültek valamennyi intézmény esetében a 2020. évi soros előrelépések, a dolgozókat megillető jubileumi jutalmak, valamint a felmentési illetmények. Minden érintett dolgozó munkába járásához rendelkezésre áll a szükséges forrás. Jogszabályi előírásoknak megfelelően biztosított minden intézmény költségvetésében a minimálbérre (149.000 Ft/hóról 161.000 Ft/hó) történő kiegészítés, a bérkompenzáció és a szakképzett dolgozók esetében a garantált illetményre (195.000 Ft/hóról 210.600 Ft/hó) történő kiegészítés.

2020. évben nem módosul a cafetéria juttatás éves összege, mely továbbra is bruttó 200.000 Ft/fő/év. Kedvezményes juttatásként csak a SzÉP kártya adható.

**Munkaadót terhelő járulékok és szociális hozzájárulás** tervezett összege 205.451 ezer Ft.

**Dologi kiadások** tervezett előirányzata 1.176.612 ezer Ft. A sort beruházások, uniós támogatások dologi kiadási tételei növelik. Az előirányzat kialakításánál a takarékos gazdálkodás szempontját tartották szem előtt az intézmények.

**Működési célú támogatások** 2020. évben az államháztartáson belülre átadott támogatás előirányzat 55.185 ezer Ft, az államháztartáson kívülre átadott támogatás előirányzata 319.015 ezer Ft. Az előirányzat támogatott szervezetenkénti bontását az 1/7. melléklet tartalmazza.

A támogatások között 19.500 ezer forint összegben szerepel a Hévíz TDM Egyesület támogatása. A hévíz Turisztikai Nonprofit Kft két címen kap támogatást, a 65.000 ezer Fta város marketing hatékonyabb keretek közötti ellátását biztosító támogatás. 5.000 ezer Ft a Hungarikum alapprogramhoz szükséges önkormányzati hozzájárulás.

**A tartalék** tervezett összege 1.474.253 ezer Ft, melyből a működési céltartalék előirányzata 201.596 ezer Ft, az általános tartalék pedig 30.000 ezer Ft. A felhalmozási tartalék 1.242.657 ezer Ft, ebből kötelezettséggel terhelt 145.559 ezer Ft.

***Felhalmozási pénzforgalmi kiadások*** összege 2.987.912 ezer Ft.

Beruházások eddig tervezett összege 1.684.696 ezer Ft, ez az év közben, az elnyert EU-s és kormányzati pályázatok hatására- n növekedni fog.

**A főbb beruházások összefoglalója:**

1. Nagyparkoló átépítéséhez Európai Uniós támogatással (179.360 ezer Ft) és fejlesztési hitellel (150.000 ezer Ft) finanszírozott munkák elvégzése.

A Nagyparkoló tér felújításának célja a jelenleg aszfaltozott parkolóban a zöldfelületek fejlesztése, melyeket új sétányok kialakításával és a meglevő sétányok rendezettebbé tételével kívánjuk elérni. A fejlesztés eredményeképpen egy kulturált és esztétikus, a világhírű fürdővároshoz rangjához illő tér jön létre. Az út- és közműépítési részek megvalósultak, a zöldfelületfejlesztés befejezés folyamatban van. 2020. évben a gazdasági épület felújítása és az utcabútorok beszerzése 2020 év március-áprilisában történik, mellyel párhuzamosan a kötelezően megvalósítandó soft elemek keretében szemléletformáló tevékenységek megvalósítása történik. A projekt 2020.05.31-ig megvalósul.

2. Kultúrbarangolás Hévízen projekt tartalma Kálvária kialakítása a egregyi domb oldalán az Árpád-kori templomhoz. Az élményelemeket jelentő technikai fejlesztések, interaktív bemutatási formák kialakítása során megvalósul a hévízi kultúrtörténeti - egyháztörténeti sétakör kialakítása –kitáblázás, tájékoztató táblák, applikáció készítés és ahhoz kapcsolódó tartalomfejlesztés. A 2019. évi támogatási szerződéskötést követően a projekt előkészítése zajlik, melynek keretében kidolgozásra kerülnek a megvalósítandó tevékenységek. A kivitelezésre vonatkozó közbeszerzési eljárás 2020. első felében történik, azt követően indul a kivitelezés. Támogatási összeg 128.130 ezer Ft.

3. Autóbusz pályaudvar kialakítása (az EU által támogatott fejlesztés teljes konzorciumi támogatása 700.000 ezer Ft)

A projekt célja Hévíz város déli részének kerékpáros barát településrésszé fejlesztése annak érdekében, hogy a legfontosabb városi funkciók, turisztikai attrakciók, szolgáltatások kerékpárral egyértelműen, megközelíthetők legyenek. A közösségi közlekedés fejlesztése érdekében A jelenlegi buszpályaudvar megszüntetése és új Központi Autóbusz Pályaudvar létesítése a Hévíz 118/6 helyrajzi számú telken, amely a városi nagyparkoló mögötti területen fekszik a Flavius Üzletház mellett. A fejlesztés kapcsán a buszpályaudvar zónájában az út mellett 2 beállós párhuzamos érkező - várakozó és a meglévővel együtt 7 beállós 45 °-os, induló buszbeálló készül. A korszerű forgalomirányítási és utas tájékoztatási rendszer kiépítéssel a Volánbusz Zrt. konzorciumi partner feladata. A Vörösmarty utcán irányhelyes kerékpárút kialakítása Ady utca és Sugár utca közötti szakaszon, valamint a Vörösmarty utca további szakaszain, a Szent András utcában, a Móricz Zsigmond utcában, a Fecske utcában és az Effinger Károly utcában kerékpáros nyom kijelölését terveztünk, mely csak burkolati jel felfestéssel, illetve jelzőtáblák kihelyezésével jár.

a meglévő alközpont felbővítésre kerül, és új buszpályaudvar megvalósítása történik

A projekt kapcsán szemléletformáló tevékenység is megvalósításra kerül.

A kivitelezésre vonatkozó vállalkozói szerződések megkötése előtt áll az önkormányzat, a közbeszerzési eljárást a Közbeszerzési Felügyeleti Főosztály jóváhagyta. Ezzel párhuzamosan a műszaki tartalom és a projekt befejezési határidejének módosítása a Magyar Államkincstárral folyamatban van. Várhatóan a kivitelezői szerződés hatályba lépése 2020. januárjában megtörténik, majd ezt követen a kerékpárút, valamint a buszpályaudvar 2020.09.30-ig megvalósul.

4. Térfigyelő kamerarendszer kialakítása III. ütem.

Hévíz Városának a kiemelkedő turisztikai desztináció jellege miatt szükséges a mai kor technikai színvonalán kiterjeszteni és megújítani és a rendőrséggel közösen működtetnie kell egy korszerű térfigyelő és rendszámfelismerő kamerarendszert, mely garantálja az ideérkező vendégek számára a kiszámítható közbiztonságot és szükség esetén a gyors, pontos beavatkozás lehetőségét is, akár a rendőrség, akár a közterület felügyelet számára. Az első két ütem elkészült, a 3. ütemben önerőből bruttó 45.802 ezer Ft-ot irányoz elő a költségvetés.

5. Gyógyhelyi főtér kialakítás: a vonzó városkép kialakításának céljával a belváros rehabilitáció folytatásaként, a Deák Ferenc térrel egységbe foglalva a Kölcsey Ferenc utca csökkentett forgalmú közlekedési folyosóvá tétele, sétáló utcává minősítése, sorompóval való lezárása tervezett. Ekképpen átalakulva egy minőségi sétánnyá kívánjuk változtatni a Kölcsey utcát, amely már jelen állapotában is komoly gyalogosforgalmat bonyolít. Az utca keleti oldalán rendezvényekkor árusítóhelyek kaphatnak helyet, lendületet adva a szolgáltatóknak, kiszélesíti a hévízi belváros határait. A téren a gyógyhely egyediségére építve a Festetics-örökség szimbolikáját visszatükröző utcabútorok, kandeláberek, szabadtéri alkotások kerülnek elhelyezésre, az év jelentős időszakában rendezvényszínpad kerül felállításra.

Az újonnan kialakítandó akadálymentes „főtér” a Deák térből (~1400 m2), a mai buszpályaudvar területéből (~2500 m2), a gyógyfürdő nyári bejáratának teresedéséből (~1000 m2) és egy zöldfelületnek ingatlanból (~1550 m2) áll majd össze. Hozzá kapcsolva a Kölcsey utcát (~3800 m2), mely a sétáló utcákkal hasonló minőségi burkolatot (összesen min. 8000 m2 díszburkolat készülne) és térelemeket kapna (szökőkút, pihenőpadok, köztéri szobrok, emlékművek, stb.) úgy, hogy a fő közlekedési ütőérnek számító Széchenyi utcára nyitva főleg gyalogos forgalom szempontjából összeköttetést létesítsen a közkedvelt termelői piaccal és nagyparkolóval. A beruházás megvalósításával a gyógytó közvetlen környezetének légszennyezettsége csökken, növelve az egészségturizmus miatt ide érkezők elégedettségét.

Kivitelezésre vonatkozó közbeszerzési eljárás lezárása 2020.04.30-ig megtörténik. A kivitelezés kezdete a TOP támogatásból megvalósuló buszpályaudvar kialakítását, a buszpályaudvar átköltöztetését követően várhatóan 2020. októberében kezdődik meg. Elnyert EU-s támogatási összeg 1.000.000 ezer Ft.

6. A Magyar Állam által megépítendő térségi sport és rendezvénycsarnok építéséhez biztosítani kell az infrastruktúra tervezését és annak kialakítását, ennek díja a villamos energia ellátás biztosításával együtt 13.810 ezer Ft.

7. A Festetics örökség bemutatását és hálózatba kapcsolását célzó termék és infrastruktúrafejlesztés I. ütem. A fejlesztés célja a Hévízi Tófürdő körüli sétány részleges, valamint a Schulhoff sétány felújítása, szinergiában, de pontosan lehatárolva a már folyamatban lévő gyógyhelyi, illetve világörökségi projektektől. Jelenleg a tó körüli terület leromlott állapotban van, nincs egységes arculat, hangulat, anyaghasználat. Szocreál, 70-es, 80-as években készült járdák, kerítések, utcabútorok veszik körül a tavat, a növényzet rehabilitációja is indokolt. Cél, hogy a Tófürdőt meglátogató évi mintegy 2 millió ember figyelmét felhívjuk a Festetics termékre, valamint, hogy a látogatókat a Tófürdőhöz méltó környezet fogadja. A fejlesztés keretén belül a területen új látványelemek, attrakciók és szolgáltatások biztosítják a vendégek komfortérzetének növelését, valamint hívják fel a figyelmet a térségi látnivalókra a Festetics család életének bemutatásán keresztül.

A meglévő sétány általános felújításán és utcabútorainak cseréjén túl térkőbe helyezett ugróiskola, valamint a Tófürdő bejáratánál egy úgynevezett zenepavilon létesül, amely a korabeli hangulatot idézve, méltó helye lehet kisebb zenekarok vagy más előadók fellépéseinek. A Festetics család idejében szintén állt itt egy ilyen építmény, ahol rendszeresen felcsendült a muzsika hangja. Kiviteli tervek 2020. januárjában készülnek el, azt követően a közbeszerzési eljárás keretében a kivitelezésre vonatkozó vállalkozói szerződés 2020.05.30-ig megtörténik. A projekt tervezetten fizikailag 2020.12.31-ig megvalósul. Megítélt EU-s támogatás 634.284 ezer Ft.

8. Hévízi termelői piac megújulása a hagyományok jegyében. A projekt keretében a piac kapacitásait növeljük, egyrészt a terület rendezésével, másrészt a már jelenlévő árusok számára is rendezettebb körülményeket, jobb feltételeket biztosítunk. A közösségi terek kialakításával a piac zárva tartása esetén is használható terület alakul ki. A beruházással így hosszútávon biztosítható a helyi termelők megélhetését jelentő piac működését, hazai és külföldi kereslet fenntartását.

1. Többfunkciós használati lehetőségek letisztult megvalósítása

• pihenőtér kialakítása

• parkoló használata piaci időn kívül, rendezvények idején

• kerékpártároló kialakítása

2. Kulturált, hagyományokat tükröző, megfelelő műszaki környezet

• pavilon kialakítás

• zöldfelület növelése, árnyékolás

• közlekedési kapcsolatok rendezése

• települési arculathoz igazodó kialakítás

• napelemek a működési költségek csökkentése érdekében.

A meglévő épület azbesztmentesítése, tetőhéjazat cseréje, és akadálymentesítése megvalósul.

A fejlesztés nyomán egy új többfunkciós használatot lehetővé tevő tér jön létre a városban, amely szervesen kapcsolódik a korábbi, belváros kialakítását célzó fejlesztésekhez és Hévíz város megújuló fejlesztéseihez. A piac kivitelezésére vonatkozó közbeszerzési eljárás lebonyolítása folyamatban van, a vállalkozói szerződés megkötése 2020 év elején történik. A kivitelezés a piac működése mellett 2020.09.30-ig megtörténik, mellyel egy új piaci környezet alakul ki a modern kor igényeinek megfelelően. Az elnyert EU-s támogatási összeg 241.745 ezer Ft.

9. Zala Kétkeréken - Kerékpárút- fejlesztés Keszthely, Hévíz, Cserszegtomaj és Hahót településeken. A Zala Megyei Önkormányzat vezette konzorcium tagjai a területileg érintett települési önkormányzatok, Hévíz, Keszthely és Hahót települések, valamint a Zala Megyei Területfejlesztési Ügynökség Közhasznú Nonprofit Kft. Hévíz városa esetében a fejlesztések egy eddig hiányzó szakaszon pótolnák a biztonságos és gyors kerékpáros közlekedés lehetőségét. A kialakítandó kerékpárút a szomszédos Cserszegtomaj közigazgatási területén lévő Dobogómajort kapcsolná be a település kerékpáros körforgásába. Dobogómajor nagyszámú vendégéjszakával és jelentős munkaerő felvevő képességekkel bír. Jelenleg Hévíz városát Dobogómajorból gyalogszerrel nem, míg kerékpárral csak a balesetveszélyes 71-es főúton tudják megközelíteni az ide látogatók és dolgozók. A beruházás által javulni fog mind Hévíz, mind pedig Dobogómajor „egészséges”, környezetbarát és biztonságos úton való megközelíthetősége. A beruházás kapcsolódik egy korábban elkészült Hévíz-Alsópáhok kerékpárúthoz, annak folytatásaként Dobogómajoron keresztül biztonságosan, a 74-es számú főút elkerülésével elérhető lesz Cserszegtomaj, valamint Keszthely-Kertváros is, így akár a környező településekről ezen két területen – Hévíz és Dobogómajor - található munkalehetőségek mindegyike jobban megközelíthetővé válik, javítván magával a beruházással a munkaerő mobilitást, illetve ezen túl új turisztikai desztináció elérését teszi lehetővé. A projekt tulajdonviszonyai cserszegtomaji ingatlanokon valósul meg, ezért konzorciumi partnerként bevonásra került a település, és 80.009.077 Ft építési költség átcsoportosításra került Cserszegtomaj Önkormányzatának. Hévíz Város Önkormányzat feladata a szemléletformáló tevékenység megvalósítása. Teljes konzorciális támogatási összeg 80.952.980 Ft (melyből Hévíz Város Önkormányzat: 943.203 Ft.)

10. Balaton-felvidéki kultúrtáj világörökség várományosi helyszín turisztikai célú fejlesztése. A fejlesztendő „sétány” kültéri kiállítótérként funkcionál, mely kiállítás központi témája a Hévízi-tó, mint a Balaton- Felvidéki Kultúrtáj kiemelt értékét hordozó területe. A szabadtéri attrakciós elemek telepítése révén a fürdőzés előtti és utáni szabadidő minőségi eltöltése válik lehetővé a turisták számára. A 21. századi turisztikai trendeknek megfelelően kidolgozott kiállítási tematika és alkalmazott eszközei a pihenést és a szellemi feltöltődést szolgálja. A kiállítási témajavaslat teljes vertikumában bemutatja a Hévízi-tó páratlan gyógyászati adottságait, a gyógyvíz jellemzőit, illetve a környező láp-és mocsárvilág sajátos élővilágát. A gyermekeket szabadtéri múzeumpedagógiai elemek segítségével ösztönözzük a játékos tanulás élményében való részvételre. A sétány kialakításával a tó körbejárhatóságának első feltétele megvalósul. A Festetics sétány kialakítása során a Magyar Közutat érintő projekt megvalósítás helyszínén a téli munkavégzés nem lehetséges, így a munkák 2020.03.15 után fognak folytatódni. A kivitelezés befejezése 2020. júliusáig megtörténik. A megítélt támogatás összeg 100.225 ezer Ft.

A felhalmozási kiadások részletes - intézményenkénti és felhalmozási célonkénti - tervezését az 1/8. melléklet tartalmazza.

**Finanszírozási célú kiadás:**

A Magyar Államkincstár nettó finanszírozás keretében 2019. december 30-án utalta ki a 2020. évi állami támogatás előlegét. A kincstár a január 5-éig esedékes járandóságok fedezetének biztosítása érdekében megelőlegezte az önkormányzatot megillető 2020. évi állami támogatás 4%-át, mely 35.373 ezer Ft. A 2020. évi költségvetésben a megelőlegezést vissza kell vezetni.

**Létszám**

Az Önkormányzat és intézményei létszámkerete 2020. január 1. napjával 235,25 főre változik, ez 0,75 fővel több, mint 2019. január elsején.

A létszámok nagyságát és összetételét az 5. számú melléklet részletesen tartalmazza.

**Közvetett támogatások**

Közvetett támogatások 2020. évre tervezett összege 164.468 ezer Ft.

Ebből az összegből:

157.657 ezer Ft az építmény adó esetében: a lakás, üdülő, egyéb építmény esetében nyújtott 100%-os adókedvezmény, melyet az ingatlanban állandó lakcímmel rendelkező tulajdonos magánszemély részére – 2.287 adótárgy után, 262.762 m2-re vonatkozóan - biztosít az önkormányzat.

2.064 ezer Ft az iparűzési adónál biztosított adó kedvezmény, melyet az önkormányzat 2.500 ezer Ft-ot meg nem haladó adóalap esetén biztosít. A kedvezmény az adó 25%-a.

40 ezer Ft a méltányosságból nyújtott kedvezmény tervezett összege. A Teréz Anya Integrált Szociális Intézmény méltányossági okból biztosított támogatásai összesen 4.707 ezer Ft-ot tesznek ki.

A közvetett támogatások nyújtásának jogcímenként részletezett összegét a 7. számú melléklet tartalmazza.

**Rendelet részletes indoklása:**

1. § A költségvetés szerkezetét határozza meg és, hogy kire terjed ki a hatálya.
2. §. Az Áht. előírásainak megfelelően meghatározza a költségvetés címrendjét.
3. – 5. § . Rögzíti az Önkormányzat bevételi és kiadási fő összegeit, kiemelt előirányzatit a megfelelő hivatkozási helyek, mellékletek megjelölésével.

6.– 10. § Az önkormányzat költségvetési szerveinek bevételi és kiadási főösszegét rögzíti.

1. § A költségvetési szervek 2019. január 1-ei létszámkeretét állapítja meg.
2. § A rendelet szabályozza a költségvetési szerveknél foglalkoztatottak cafetéria összegét.
3. § A több éves kihatással járó kötelezettségeket állapítja meg.
4. § A költségvetési maradvány feletti jogokat és a felhasználás módját szabályozza.
5. § Rögzíti a költségvetés végrehajtásának szabályait.
6. -20.§ Meghatározza a költségvetési szervek gazdálkodására vonatkozó szabályokat.

21.§ Megállapítja a Polgármester hatáskörét.

22.§ Rögzíti, hogy tárgy évben mely banknál vezetett számlákon bonyolódhat pénzforgalom.

23-24. § A követelések, kintlévőségek nyomon követéséről és arról való lemondás lehetőségeit taglalja.

25-26. § Az egyes eljárások sajátos szabályait állapítja meg.

27-28. § Vegyes rendelkezéseket állapít meg.

Tisztelt Képviselő-testület!

Az előterjesztésben részletesen bemutatott számok és adatok pontosan alátámasztják azt, hogy a 2020. évi költségvetés összeállítása az állami támogatáspolitika változása miatt milyen mértékben érinti hátrányosan Hévíz Város Önkormányzatát. Az előterjesztés és a 2020. évi költségvetés tervezett összeállítása során alapos mérlegelés az igények pontos felülvizsgálata és a jövőre vonatkozó megoldás szándéka alakította ki az előirányzatokat.

A 2020. évi költségvetés összeállítása során kiemelt cél volt, hogy az önkormányzati feladatellátás és a beruházások annak ellátási színvonalának csökkentése nélkül finanszírozható legyen. Ahhoz, hogy a város által elhatározott fejlesztéspolitika a folyamatban lévő európai uniós pályázati fejlesztések megvalósítása reális cél maradjon, az elkövetkező években továbbra is vizsgálni kell az önkormányzat által kötelezően ellátandó feladatok ellátási színvonalát és felül kell vizsgálni az önkormányzat által önként vállalt feladatok továbbvihetőségét, valamint azok ellátásának színvonalát.

Végig kell gondolni elsősorban nyugdíjazások miatt megüresedő állások betöltésének szükségességét. Meg kell vizsgálnunk azokat a területeket, ahol az önkormányzat szolgáltatásainak felülvizsgálatával többletbevételeket érhet el. Szintén meg kell vizsgálni az adópolitikában a helyi adóztatásban rejlő tartalékokat. Át kell tekinteni a kedvezmények, mentességek megfogalmazását és mértékét, az egyes adómértékek helyi adó törvényben foglalt korlátait figyelembe véve. Már rövidtávon át kell gondolni, elsősorban a fejlesztéspolitika forrásainak biztosítása érdekében az önkormányzati vagyonban rejlő tartalékok feltárását. Javasolt számba venni azokat az ingatlanokat, amelyek értékesítése szóba kerülhet, ugyanígy át kell tekinteni a bérleti díjak emelhetőségét, és vizsgálni javasolt az önkormányzati tulajdonú gazdasági társaságokban rejlő lehetőségeket.

A beterjesztett 2020. évi költségvetés a stabil, biztos működés feltételeit teremti meg. A jövő érdekében mindenképpen indokolt a következő évek költségvetésének megalapozásához a fentiekben vázolt fokozatos intézkedések megkezdése.

Kérem, az előterjesztést megvitatni, és a rendeleti javaslatot elfogadni szíveskedjenek!

A döntés minősített szótöbbséget igényel.

**Adósságot keletkeztető ügyletek**

Az államháztartásról szóló 2011. évi CXCV törvény 29/A §-a szabályozza, hogy az önkormányzat a költségvetési rendelet elfogadásáig, határozatban állapítja meg a saját bevételeinek és az adósságot keletkeztető ügyleteiből eredő fizetési kötelezettséget a költségvetési évet követő három évre várható összegét.

Magyarország gazdasági stabilitásáról szóló 2011. évi CXCIV törvény 45. § (1) bekezdése a) pontja felhatalmazása alapján kiadott jogszabályban meghatározottak szerinti saját bevételeinek, valamint a Stabilitási tv. 3. § (1) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét. Az Önkormányzatnak ez évet és következő három évet terhelően nincs váltó, lízing, halasztott fizetési és kezességvállalásból eredő fizetési kötelezettsége. A határozati javaslat, így a jogszabály által előírt időszakra, a saját bevételeket tartalmazza.

A döntés egyszerű szótöbbséget igényel

**2.**

**Határozati javaslat**

1. Hévíz Város Önkormányzatának Képviselő-testülete az önkormányzat saját bevételeinek és az adósságot keletkeztető ügyleteiből eredő fizetési kötelezettségeinek a 2020. évi költségvetési évet követő három évre várható összegét az alábbiak szerint állapítja meg:

|  |  |  |  |  |  |
| --- | --- | --- | --- | --- | --- |
| Megnevezés | Sorszám | Tárgy év  2020. | Saját bevétel és adósságot keletkeztető ügyletből eredő fizetési kötelezettség a tárgyévet követő | | |
| 1. évben | 2. évben | 3. évben |
| 1 | 2 | 3 | 4 | 5 | 6 |
| Helyi adók | 1 | 1.274.000.000 | 1.274.000.000 | 1.274.000.000 | 1.274.000.000 |
| Tulajdonosi bevételek | 2 | 0 | 0 | 0 | 0 |
| Díjak, pótlékok, bírságok, települési adók | 3 | 4.500.000 | 4.500.000 | 4.500.000 | 4.500.000 |
| Immateriális javak, ingatlanok és egyéb tárgyi eszközök értékesítése | 4 |  |  |  |  |
| Részesedések értékesítése és részesedések megszűnéséhez kapcsolódó bevételek | 5 | 0 | 0 | 0 | 0 |
| Privatizációból származó bevételek | 6 |  |  |  |  |
| Garancia- és kezességvállalásból származó megtérülések | 7 |  |  |  |  |
| **Saját bevételek (01+... +07)** | 8 | **1.278.500.000** | **1.278.500.000** | **1.278.500.000** | **1.278.500.000** |
| **Saját bevételek (08. sor) 50%-a** | 9 | **639.250.000** | **639.250.000** | **639.250.000** | **639.250.000** |
| **Előző év(ek)ben keletkezett fizetési kötelezettség (11+...+17)** | 10 | **0** |  |  |  |
| Hitelből eredő fizetési kötelezettség | 11 |  |  |  |  |
| Kölcsönből eredő fizetési kötelezettség | 12 |  |  |  |  |
| Hitelviszonyt megtestesítő értékpapírból eredő fizetési kötelezettség | 13 |  |  |  |  |
| Adott váltóból eredő fizetési kötelezettség | 14 |  |  |  |  |
| Pénzügyi lízingből eredő fizetési kötelezettség | 15 |  |  |  |  |
| Halasztott fizetés, részletfizetési kötelezettsége | 16 |  |  |  |  |
| Szerződésben kikötött visszavásárlási kötelezettség | 17 |  |  |  |  |
| Kezesség- és garanciavállalásból eredő fizetési kötelezettség | 18 |  |  |  |  |
| **Tárgyévben keletkezett illetve keletkező, tárgyévet terhelő fizetési kötelezettség (19+...+25)** | 19 | **170.000.000** | **170.000.000** | **170.000.000** | **170.000.000** |
| Hitelből eredő fizetési kötelezettség | 20 | **170.000.000** | **170.000.000** | **170.000.000** | **170.000.000** |
| Kölcsönből eredő fizetési kötelezettség | 21 |  |  |  |  |
| Hitelviszonyt megtestesítő értékpapírból eredő fizetési kötelezettség | 22 |  |  |  |  |
| Adott váltóból eredő fizetési kötelezettség | 23 |  |  |  |  |
| Pénzügyi lízingből eredő fizetési kötelezettség | 24 |  |  |  |  |
| Halasztott fizetés, részletfizetési kötelezettsége | 25 |  |  |  |  |
| Szerződésben kikötött visszavásárlási kötelezettség | 26 |  |  |  |  |
| Kezesség- és garanciavállalásból eredő fizetési kötelezettség | 27 |  |  |  |  |
| **Fizetési kötelezettség összesen (10+19)** | 28 | **170.000.000** | **170.000.000** | **170.000.000** | **170.000.000** |
| **Fizetési kötelezettséggel csökkentett saját bevétel (9-28)** | 29 | **469.250.000** | **469.250.000** | **469.250.000** | **469.250.000** |

2. A Képviselő-testület felkéri a polgármestert, hogy amennyiben változás történik az adósságot keletkeztető ügyletekben erről adjon tájékoztatást a képviselő-testület részére.

***Határidő:*** éves beszámolók

***Felelős:*** Papp Gábor polgármester

**3.**

**Előzetes hatásvizsgálat:**

A jogalkotásról szóló 2010. évi CXXX. törvény 17. §-a alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat2020. évi költségvetésről szóló önkormányzati rendelet megalkotása.

Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. Az előterjesztés szövegében minden esetben be kell mutatni különösen a rendelet társadalmi, gazdasági, költségvetési, környezeti, egészségi, adminisztratív terheket befolyásoló és egyéb hatásait, a rendelet megalkotásának szükségességét, a rendeletalkotás elmaradása esetén annak várható következményeit, valamint a rendelet alkalmazásához szükséges személyi, szervezeti, tárgyi és pénzügyi feltételeket.

**Költségvetési hatása:** A 2020. évi költségvetési rendelet megalkotásához kapcsolódó előzetes hatásvizsgálat során megállapítható, hogy az önkormányzatnak törvényben foglalt kötelezettsége az adott évre költségvetést alkotni az államháztartásról szóló 2011. évi CXCV. törvény 23 -24. §-ban kapott felhatalmazás alapján.

**Rendelet megalkotásának szükségessége**: A rendelet megalkotásának elmaradása esetén a költségvetésben meghatározott feladatok végrehajtása nem lehetséges. Amennyiben a költségvetési rendeletet a jogszabályban foglalt határidőig fogadja el a képviselő testület, úgy az államháztartásról szóló 2011. évi CXCV. törvény 108. §-a alapján az elemi költségvetésről az államháztartás információs rendszere keretében történő adatszolgáltatást sem tudja teljesíteni. Ha a helyi önkormányzat ezt az adatszolgáltatási kötelezettségét határidőig nem teljesíti, a helyi önkormányzatokért felelős miniszter a határidő utolsó napját követő hónaptól az információ szolgáltatásáig a nettó finanszírozás alapján a helyi önkormányzatot megillető összeg folyósítását felfüggeszti.

**A jogszabály alkalmazásához szükséges személyi, szervezeti, tárgyi és pénzügyi feltételek** a költségvetési rendelet esetében több szempontból is nehezen értelmezhetők. A költségvetés meghatározza a költségvetési szervek létszámkeretét, így a személyi erőforrások tekintetében konkrét rendelkezéseket tartalmaz, bizonyos befolyással bír a szervezeti struktúrára, az utóbbiról azonban nem a költségvetési rendelet keretei között dönt az önkormányzat. A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendelet társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében. A rendelkezésre álló előirányzatok befolyásolják a kötelezően ellátandó feladatok minőségét, az önként vállalt feladatok mennyiségét és azok színvonalát. A költségvetés az egyes ágazatok szakmai programjai, részkoncepciói alapján készül, mely elsősorban a kötelező feladatellátásból adódó feladatokat tartalmazza. Az adminisztratív terhek nem változnak.

**Egyeztetési kötelezettség:** Valamennyi költségvetési szerv vezetővel egyeztetésre kerültek az intézmények költségvetései, melyről jegyzőkönyv készült.

A gazdasági kamarákról szóló 1999. évi CXXI. tv. 37. § (4) bekezdése szerint a gazdasági előterjesztéseknek a helyi önkormányzati képviselő testületéhez való benyújtása előtt ki kell kérni a helyi önkormányzat területén működő, érdekelt gazdasági érdek-képviseleti szervezet, valamint a gazdasági kamara véleményét. Fentiek alapján jelen előterjesztés megküldésre került a Zala Megyei Kereskedelmi és Iparkamara és a Zala Megyei Kereskedelmi és Iparkamara Zalaegerszegi Térségi Szervezete részére.

**4.**

**Bizottsági állásfoglalás**

**5.**

**Mellékletek**

**6.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás / feladat** | **aláírás** | **megjegyzés** |
| Kondákorné Farkas Erika | Az előterjesztés  készítője |  |  |
| Szintén László | Közgazdasági osztályvezető / pénzügyi ellenőrzés |  |  |
| Dr. Tüske Róbert | Jegyző / törvényességi felülvizsgálat |  |  |
|  |  |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Laczkó Mária | GAMESZ igazgató |  |  |
| Hermann Katalin | Festetics igazgató |  |  |
| Varga András | TASZII intézményvezető |  |  |
| Nagy Sándorné | Brunszvik Óvoda vezető |  |  |
| Hubayné Jónyer Szilvia | GAMESZ Gazd-i vezető |  |  |